Ij Brandé

Publicassion literaria piemontèisa.

La prima serie
La prima serie (Ij Brandé - Arvista 'd poesìa piemontèisa) a l'é anandià da Pinin Pacòt, Oreste Galin-a e Vigin Fiochèt ël 5 ëd mars dël 1927; a-i na seurto sinch nùmer (j'àutri a son dij 31 ëd mars, 15 d'avril, 30 d'avril, 31 ëd maj 1927), stampà an 500 còpie.
Ant la redassion, mincadun a l'avìa sò badò: Pacòt a scrivìa j'articoj ëd fond, Galin-a a publicava ël mej ëd soe poesìe, Fiochèt a fasìa ël cronista mondan.

La sconda serie
La sconda serie (Ij Brandé - Giornal ëd poesìa piemontèisa) a seurt doe vire al mèis, al 1m e ai 15, an ancaminand soe publicassion ël 15 dë stèmber dël 1946.
Diression e aministrassion a son an contrà San Fransesch d'Assisi 11, a ca 'd Pacòt.
Diretor responsàbil a l'é Pinin Pacòt, diretor aministrativ Renato Bertolotto.
Ël pressi a l'é ëd 10 lire al nùmer, 200 lire a l'ann.
A chita ai 15 dë dzèmber 1957, apress 268 nùmer, për un total ëd 1060 pàgine e 308 autor publicà.
Dantorn a costa publicassion a së strenz e a madura la mej espression poética piemontèisa dël temp.

L'armanach
Dal 1960 a l'é publicà Ij Brandé - Armanach ëd poesìa piemontèisa che a seurt na vira a l'ann (dal 1988 coma suplement dël giornal Piemontèis Ancheuj; dël 2007 a l'é surtì ansema a l'Agenda piemontèisa).

Costa antologìa anual ëd literatura piemontèisa findi a l'edission 1965 a l'era soagnà da Pinin Pacòt.
Dël 1964 a l'é surtì tanme armanach ëd poesia piemontèisa e valdostan-a e dël 1965 ëd poesìa piemontèisa, alpin-a e valdostan-a.
Mortie Pacòt, Renzo Gandolfo a l'ha prontà l'armanach 1966.
Dal 1967 la publicassion a l'é stàita cudìa da Milo Bré.
L'edission 2008 a l'é stàita soagnà da Remo Bertodatti, Giusep Gorìa, Michele Bonavero e Dario Pasero.
L'edission 2009 a l'é stàita cudìa da Giusep Gorìa, mentre che cola dël 2010 a l'ha soagnala Michele Bonavero (Michel dij Bonavé), butand n'atension particolar a presenté na sernia d'autor neuv ch'a ven-o da tute le part dël Piemont përchè l'Armanach dij Brandé a sia vreman la vos ëscrita 'd tut ël Piemont.

Brandé